《结夏西山诸佛刹效初盛体为排律十首 其七》
明代·胡应麟

梵宇千灵集，禅堂万法森。雕楹浮绝巘，画槛卓遥岑。

枕簟霞光浮，竿𣄢雾色侵。悬崖冬雪坠，背岭夕岚沈。

鹤去天飞锡，龙来地布金。持斋驯鸽下，施食断猿吟。

树老僧忘腊，花空佛印心。菩提清欲界，檐卜净祗林。

经卷流泉侧，香龛巨石阴。普陀悬海峤，灵隐矗江浔。

教自磨砖彻，禅因面壁深。迷津航易度，彼岸筏难寻。

四品中军好，三乘吏部钦。王丞情汗漫，许椽思沈淫。

大梦销尘劫，高谈畅古今。明朝瓦棺阁，乘胜更登临。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。